Maria Bonnevie
Store norske leksikon,Kunst og estetikk,Film, TV og teater,Norske skuespillere
Maria Bonnevie er en norsk-svensk skuespiller, utdannet ved Teaterhögskolan i Stockholm. For hovedrollen i filmen Jeg er Dina (2002) etter Herbjørg Wassmos roman Dinas bok mottok hun Amandaprisen som årets kvinnelige skuespiller (2002). Hun fikk igjen Amandaprisen i 2019, da i klassen for beste kvinnelige birolle, for filmen Føniks.
Film- og TV-roller Maria Bonnevie debuterte som skuespiller i spillefilmen Kvitebjørn Kong Valemon (1991), og har siden hatt større og mindre filmroller blant annet i Den hvite viking (1991), Telegrafisten (1993), Jerusalem (1996), Insomnia (1997), The Thirteenth Warrior (1999), Syndere i sommersol (2001) og Øyenstikker (2001). Hun hadde hovedroller i Himmelfall (2002), en poetisk komedie fra et psykiatrisk miljø, i den russiske spillefilmen Forvist (2007), i Margreth Olins Engelen (2009) og i Sara Johnsens Uskyld (2012). For begge de to sistnevnte ble hun nominert til Amandaprisen i klassen for årets kvinnelige hovedrolle, og for rollen som Lillian Wang i Petter Næss' Maskeblomstfamilien (2010, etter Lars Saabye Christensen), ble hun nominert til samme pris i klassen for kvinnelige birolle. I TV-serien Harry & Charles (2009) spilte hun rollen som dronning Maud, kalt Harry. Teaterarbeid På scenen har Maria Bonnevie hatt stor suksess blant annet i tittelrollene i Arthur Schnitzlers Fröken Else (1999) og i Strindbergs Fröken Julie (2005) på Dramatiska Teatern (oftest kalt Dramaten) i Stockholm. I 2000 spilte hun Hedvig i Ibsens Vildanden (Dramaten), og da de skandinaviske nasjonalteatrene Nationaltheatret (Norge), Det Kongelige Teater (Danmark) og Dramaten (Sverige) gikk sammen om å sette opp samme dramatikers Kongsemnerne i 2005, spilte hun Margrete. Hun tolket rollen som Agnes i Calixto Bieitos oppsetning av Brand i 2008, produsert av Nationaltheatret og Festspillene i Bergen i samarbeid, og tittelrollen i Hedda Gabler på Dramaten i 2011.Maria Bonnevie er datter av skuespiller Jannik Bonnevie. Les mer i Store norske leksikon Maria Bonnevie i Norsk biografisk leksikon Eksterne lenker Internet Movie Database om Maria Bonnevie Dramaten om Maria Bonnevie